DGA a marcat 21 de ani de activitate la Școala de Aplicație pentru Ofițeri a Jandarmeriei Române „Mihai Viteazul”

Ofițerii de poliție din cadrul Direcției Generale Anticorupție - Direcția Anticorupție a Municipiul București și Județul Ilfov (DAMBJI) au desfășurat, pe 20 mai 2026, o activitate de educație pentru promovarea integrității la Școala de Aplicație pentru Ofițeri a Jandarmeriei Române „Mihai Viteazul”, eveniment care a anticipat împlinirea, la 30 mai, a 21 de ani de la înființarea structurii specializate în prevenirea și combaterea corupției.
Cristina Nedelcu
Acțiunea a fost organizată de ofițerii de poliție ai Direcției Anticorupție pentru Municipiul București și Județul Ilfov (DAMBJI), în cooperare cu conducerea unității de învățământ. Zeci de militari aflați la ­cursuri de perfecționare au primit informații despre infracțiunile de corupție, despre atitudinea pe care trebuie să o adopte într-o astfel de situație și despre modalitățile de sesizare a unei fapte. Scopul demersului a vizat creșterea gradului de conștientizare a consecințelor faptelor de corupție în sensul legii penale, dar și consolidarea încrederii cadrelor în instituțiile care previn și combat acest fenomen. Participanților le-au fost distribuite materiale cu mesaje preventive.

Peste două decenii de muncă pentru o cultură a integrității
Aniversarea celor 21 de ani transmite un mesaj pe care instituția îl repetă constant: integritatea se construiește zilnic, prin oameni, prin alegeri și prin curajul de a rămâne corect chiar și atunci când nimeni nu privește. De-a lungul timpului, mii de activități preventive și sute de anchete au urmărit protejarea valorilor pe care se sprijină credibilitatea Ministerului Afacerilor Interne — responsabilitatea, corectitudinea și ­încrederea.
Un angajament legat de apartenența la UE
Structură specializată pentru prevenirea și combaterea corupției în rândul personalului Ministerului Afacerilor Internelor, DGA a fost înființată prin Legea nr. 161 din 30 mai 2005, devenind operațională în luna octombrie a aceluiași an. Înființarea DGA s-a înscris pe linia măsurilor adoptate de România în vederea accelerării luptei împotriva corupției în administrația publică, care a constituit una din sarcinile prioritare pentru îndeplinirea angajamentelor asumate de țara noastră în cadrul procesului de integrare în Uniunea Europeană. Acest proces a fost susținut de către Uniunea Europeană prin Proiectul de twinning PHARE RO02/IB/JH-07 „Dezvoltarea măsurilor anticorupție în M.A.I.”, finanțat prin Programul Național PHARE 2002, care a beneficiat de sprijinul partenerilor din Marea Britanie și Spania. Obiectivele Proiectului au vizat întărirea capacității de combatere a corupției în mod efectiv și eficient, pentru o mai bună conformare la standardele de aplicare a legii din UE, precum și la cele mai bune practici în domeniu; îmbunătățirea legislației existente și a strategiilor în materie, precum și dezvoltarea parteneriatului cu societatea civilă. Încă de la debut, s-a urmărit  consecvent alinierea la practicile Uniunii Europene în materie. Pe parcurs, însă, DGA a devenit o instituție care a contribuit activ la îmbunătățirea acestor practici prin mecanismele pe care le-a dezvoltat și pe care le exportă în zilele noastre în spațiul extern.
Ce trebuie să știm despre infracțiunile de corupție
Potrivit ­încadrării din Codul Penal, spe­cialiștii atrag atenția că infracțiuni de corupție sunt menționate luarea și darea de mită, traficul de influență sau cumpărarea de influență. 
Luarea de mită este ”fapta funcţionarului public care, direct sau indirect, pentru sine sau pentru altul, pretinde ori primeşte bani sau alte foloase care nu i se cuvin ori acceptă promisiunea unor astfel de foloase, în legătură cu îndeplinirea, neîndeplinirea ori întârzierea îndeplinirii unui act ce intră în îndatoririle sale de serviciu sau în legătură cu îndeplinirea unui act contrar acestor îndatoriri”. Se pedepseşte cu închisoarea de la 3 la 10 ani şi interzicerea exercitării dreptului de a ocupa o funcţie publică sau de a exercita profesia sau activitatea în executarea căreia a săvârşit fapta. Banii, valorile sau orice alte bunuri primite sunt supuse confiscării, iar când acestea nu se mai găsesc, se dispune confiscarea prin echivalent.
Darea de mită se pedepsește, de asemenea, cu închisoare de la 2 la 7 ani, iar mituitorul ”scapă” doar dacă a fost constrâns sau dacă denunță fapta înainte ca organul de urmărire penală să fi fost sesizat cu privire la aceasta.
Traficul de influență este reprezentat de ”pretinderea, primirea ori acceptarea promisiunii de bani sau alte foloase, direct sau indirect, pentru sine sau pentru altul, săvârşită de către o persoană care are influenţă sau lasă să se creadă că are influenţă asupra unui funcţionar public şi care promite că îl va determina pe acesta să îndeplinească, să nu îndeplinească, să urgenteze ori să întârzie îndeplinirea unui act ce intră în îndatoririle sale de serviciu sau să îndeplinească un act contrar acestor îndatoriri” și se pedepsește cu închisoare de la 2 la 7 ani.
Cumpărarea de in­fluență reprezintă ”pro­misiunea, oferirea sau darea de bani sau alte foloase, direct sau indirect, unei persoane care are influenţă sau lasă să se creadă că are influenţă asupra unui funcţionar public, pentru a-l determina pe acesta să îndeplinească, să nu îndeplinească, să urgenteze ori să întârzie îndeplinirea unui act ce intră în îndatoririle sale de serviciu sau să îndeplinească un act contrar acestor îndatoriri, și se pedepseşte cu închisoarea de la 2 la 7 ani şi interzicerea exercitării unor drepturi”.
Specialiștii semnalează ca infracțiuni asimilate corupției – șantajul – ”constrângerea unei persoane să dea, să facă, să nu facă sau să sufere ceva, în scopul de a dobândi în mod injust un folos nepatrimonial, pentru sine ori pentru altul”, abuzul în serviciu, care incriminează ”fapta funcţionarului public care, în exercitarea atribuţiilor de serviciu, nu îndeplineşte un act sau îl îndeplineşte în mod defectuos şi prin aceasta cauzează o pagubă ori o vătămare a drepturilor sau intereselor legitime ale unei persoane fizice sau ale unei persoane juridice” sau uzurparea funcției – ”fapta funcţionarului public care, în timpul serviciului, îndeplinește un act ce nu intră în atribuțiile sale”.
La nivelul capitalei și al județului Ilfov, Direcția Generală Anticorupție este reprezentată de Direcția Anticorupție pentru Municipiul București și Județul Ilfov, cu sediul în Șos. Olteniței 390 A, Sector 4, telefon 021/365.35.33, e-mail bucuresti.dga@mai.gov.ro sau prin sistemul telefonic, la numărul unic 0800.806.806 pus la dispoziție de DGA, prin care cetățenii sunt încurajați să sesizeze (chiar și anonim) faptele de corupție.